নিজস্ব সংবাদদাতা: শূন্যতা আঁকড়ে ধরেছে সিলেটের গোয়াইনঘাট উপজেলা স্বাস্থ্য কমপ্লেক্সটিকে। সীমান্ত জনপদখ্যাত সিলেটের এই উপজেলার প্রায় ৩ লক্ষাধিক জনগণের স্বাস্থ্যসেবার একমাত্র এই প্রতিষ্ঠানটি দীর্ঘদিন থেকে নানাবিধ সমস্যায় জর্জরিত হওয়ায় বিঘ্নিত হচ্ছে উপজেলাবাসীর স্বাস্থ্যসেবা। ডাক্তার, নার্স মেডিকেল টেকনেশিয়ানসহ একাধিক পদে শূন্যতা আর নানাবিধ সমস্যা বিদ্যমান থাকায় নিজেই রোগীতে পরিণত হয়েছে স্বাস্থ্য কমপ্লেক্সটি। ১ম, ২য়, ৩য় ও ৪র্থ শ্রেণিতে গুরুত্বপূর্ণ মোট ৬৭ পদই দীর্ঘদিন থেকে শূন্য রয়েছে। দীর্ঘদিন থেকে এসব পদ শূন্যতার বেড়াজালে আবদ্ধ এ স্বাস্থ্যসেবার করুণ দশায় উপজেলাসী তাদের অন্যতম মৌলিক অধিকার স্বাস্থ্যসেবা থেকে প্রতিনিয়তই বঞ্চিত হচ্ছেন।